《圩氓叹》
宋代·周紫芝

圩氓筑败圩，饱腹无粟菽。强扶南亩犁，辛苦望一熟。

插秧在中南，秋来半黄绿。白雨忽翻盆，积潦齧圩腹。

波头卷春雷，汹涌裂坤轴。仓皇未出门，白水已半屋。

攀椽栖木杪，寝饭杂鹅鹜。客行舣孤舟，系缆怯水宿。

叩门乞灯火，父老迎我哭。我亦一酸鼻，软语聊抚祝。

老稚且相收，慎勿辄弃逐。行看散陈红，官仓有馀粟。

救尔无远谋，每饭惭食肉。

作者简介：周紫芝（1082-1155），南宋文学家。字少隐，号竹坡居士，宣城（今安徽宣州市）人。绍兴进士。高宗绍兴十五年，为礼、兵部架阁文字。高宗绍兴十七年（1147）为右迪功郎敕令所删定官。历任枢密院编修官、右司员外郎。绍兴二十一年（1151）出知兴国军（治今湖北阳新），后退隐庐山。交游的人物主要有李之仪、吕好问吕本中父子、葛立方以及秦桧等，曾向秦桧父子献谀诗。约卒于绍兴末年。著有《太仓稊米集》、《竹坡诗话》、《竹坡词》。有子周畴。